PATVIRTINTA

Marijampolės Rimanto Stankevičiaus

progimnazijos direktoriaus

2023 m. rugsėjo d. Nr. V- (1.4.E)

**MOKINIŲ PROGIMNAZIJOS LANKOMUMO UŽTIKRINIMO TVARKA**

**I SKYRIUS**

**BENDROSIOS NUOSTATOS**

1. Mokinių progimnazijos lankomumo užtikrinimo tvarką (toliau – Tvarka) reglamentuoja Lietuvos Respublikos švietimo įstatymas, Vaikų teisių apsaugos pagrindų įstatymas, Lietuvos Respublikos švietimo, mokslo ir sporto ministro 2023 m. rugpjūčio 29 d. įsakymu Nr. V-1112 patvirtintas ,,Mokinių, besimokančių pagal bendrojo ugdymo programas, mokyklos lankomumo užtikrinimo tvarkos aprašas“ ir Marijampolės Rimanto Stankevičiaus progimnazijos (toliau – Progimnazija) nuostatai.
2. Tvarka reglamentuoja mokinių, mokinių tėvų (globėjų, rūpintojų), mokytojų, klasės auklėtojų, socialinio pedagogo, psichologo, Progimnazijos Vaiko gerovės komisijos veiklą užtikrinant mokinių Progimnazijos lankomumą, stiprinant kontrolę ir vykdant Progimnazijos nelankymo prevenciją.

3. Mokytojai, klasės auklėtojai, socialinis pedagogas, psichologas, Progimnazijos Vaiko gerovės komisija vadovaujasi Lietuvos Respublikos švietimo įstatymu, Vaiko teisių apsaugos pagrindų įstatymu, Lietuvos Respublikos švietimo, mokslo ir sporto ministro 2023 m. rugpjūčio 29 d. įsakymu Nr. V-1112 patvirtintu ,,Mokinių, besimokančių pagal bendrojo ugdymo programas, mokyklos lankomumo užtikrinimo tvarkos aprašu“, Progimnazijos nuostatais, vidaus darbo tvarkos taisyklėmis, mokymosi sutartimi, mokytojo, klasės auklėtojo pareigybės aprašymu, direktoriaus įsakymais ir šia Tvarka.

4. Progimnazijos nelankymas Tvarkoje suprantamas kaip mokinio neatvykimas į Progimnaziją, nedalyvavimas pamokoje (ar jos dalyje), kuri privaloma pagal Progimnazijos pamokų tvarkaraštį, ar kitame privalomame ugdymo proceso užsiėmime.

5. Asmens duomenys (mokinio ir jo tėvų (globėjų, rūpintojų) vardas ir pavardė, Progimnazijos nelankymo laikotarpis, nelankymo priežastys, tėvų (globėjų, rūpintojų) parašas, klasė, kurioje vaikas mokosi, bei tėvų (globėjų, rūpintojų) kontaktiniai duomenys), numatyti šios Tvarkos 1 priede, renkami siekiant užtikrinti Lietuvos Respublikos švietimo įstatymo 2 straipsnio 23 punkto, 43 straipsnio 11 dalies 7 ir 8 punktų, 46 straipsnio 2 dalies 2 punkto, 47 straipsnio 2 dalies 7 punkto, 49 straipsnio 2 dalies 7 punkto, 49 straipsnio 2 dalies 7 punkto ir 59 straipsnio 8 dalies 4 punkto nuostatų įgyvendinimą. Asmens duomenys teisėtai tvarkomi laikantis 2016 m. balandžio 27 d. Europos Parlamento ir Tarybos reglamente (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) įtvirtintų asmens duomenų tvarkymo nuostatų ir principų.

**II SKYRIUS**

**MOKINIO PRALEISTŲ PAMOKŲ PATEISINIMO KRITERIJAI**

6. Pamokų lankomumas fiksuojamas elektroniniame dienyne. Praleistos pamokos žymimos raide ,,n“, pavėlavimai – ,,p“ (kai mokinys į pamoką vėluoja daugiau kaip 3 minutes).

7. **Mokinio neatvykimas** į Progimnaziją, nedalyvavimas pamokoje (ar jos dalyje) **pateisinamas:**

**7.1. dėl ligos ar apsilankymo pas gydytoją:**

7.1.1. **ne daugiau nei 5 mokymosi dienas per kalendorinį mėnesį** gali pateisinti mokinio tėvai (globėjai, rūpintojai), informuojant klasės auklėtoją pranešimu (telefonu, elektroniniu paštu, žinute elektroniniame dienyne). Vadovaujantis gauta informacija ar dokumentais nedalyvavimą pamokose pateisina klasės auklėtojas;

7.1.2. mokiniui praleidus **daugiau nei 5 mokymosi dienas per kalendorinį mėnesį**, jas pateisina klasės auklėtojas, jei gauna tėvų (globėjų, rūpintojų) patvirtinimą – išimtą išrašą iš e. sveikatos sistemos, kad buvo kreiptasi į asmens sveikatos priežiūros įstaigą;

**7.2. dėl kitų svarbių asmeninių aplinkybių:**

7.2.1. mokinio tėvų (globėjų, rūpintojų) rašytiniu prašymu gali būti pateisinamos ne daugiau nei 3 mokymosi dienos per pusmetį (arba ne daugiau nei 2 mokymosi dienos per pusmetį). Vadovaujantis gauta informacija ar dokumentais nedalyvavimą pateisina klasės auklėtojas;

7.2.2. klasės auklėtojas gali pateisinti 2 dienas arba 14 pavienių pamokų per pusmetį, kuriose mokinys nedalyvavo dėl svarbių asmeninių priežasčių, jei yra objektyvios ir pagrįstos priežastys (mokinio tėvams (globėjams, rūpintojams) pateikus pagrindžiančių tai dokumentų kopijas ar informavus dėl tokio poreikio), mokinio tėvai (globėjai, rūpintojai) pateikia prašymą ir nurodo priežastis. Vadovaujantis gauta informacija ar dokumentais nedalyvavimą pateisina klasės auklėtojas;

**7.3. dėl nepalankių oro sąlygų, įvykių,** susijusių su visuomeniniu ar kitu transportu, kuriuo mokinys vyksta į Progimnaziją, eismo sutrikimų ar kitų nenugalimos jėgos (*force majeure*) aplinkybių. Vadovaujantis gauta informacija ar dokumentais nedalyvavimą pateisina klasės auklėtojas;

**7.4. dėl mokinio dalyvavimo sporto varžybose, olimpiadoje ir / ar kitame ugdomajame renginyje** (toliau – renginys), kuris organizuojamas Progimnazijos arba kitų institucijų ar įstaigų:

7.4.1 jei renginį organizuoja Progimnazija ar yra kviečiamas dalyvauti Progimnazijos mokinys (-iai) – mokinys (-iai) išleidžiamas (-i) iš pamokų Progimnazijos direktoriaus įsakymu, nedalyvavimą pateisina klasės auklėtojas;

7.4.2. jei renginį organizuoja ne Progimnazija, o kita institucija ar įstaiga, mokinio tėvai (globėjai, rūpintojai) dėl dalyvavimo renginyje Progimnazijos vadovui ar jo įgaliotam asmeniui turi pateikti prašymą dėl praleistų pamokų pateisinimo (prie prašymo pridedamos jį pagrindžiančių dokumentų kopijos) iki renginio arba ne vėliau kaip kitą darbo dieną po jo arba renginį organizuojanti institucija ar įstaiga turi pateikti oficialią informaciją apie mokinio dalyvavimą renginyje iki renginio arba ne vėliau kaip kitą darbo dieną po jo. Vadovaujantis gautais dokumentais nedalyvavimą pateisina klasės auklėtojas;

7.5. mokinio tėvų (globėjų, rūpintojų) prašymu, **Progimnazijos direktoriaus įsakymu mokiniui suteikus poilsio dienas už Progimnazijos atstovavimą** Progimnazijos varžybose, konkursuose, olimpiadose per atostogas, savaitgalio ar švenčių dienomis; taip pat suteikus laisvą nuo pamokų laiką pasiruošti dalyvauti šalies ir tarptautinėse olimpiadose, varžybose. Nedalyvavimą pamokose teisina klasės auklėtojas; 

7.6. **dėl mokinio tikslinio kvietimo** atvykti į valstybinę ar savivaldybės instituciją ar įstaigą (pvz., pedagoginę psichologinę tarnybą, Valstybės vaiko teisių apsaugos ir įvaikinimo tarnybą prie Socialinės apsaugos ir darbo ministerijos ar jos įgaliotą teritorinį skyrių, teismą ir kt.), kai mokinio tėvai (globėjai, rūpintojai) ar pagalbos mokiniui specialistai informuoja klasės auklėtoją telefonu, elektroniniu paštu, žinute elektroniniame dienyne. Nedalyvavimą pamokose teisina klasės auklėtojas;

7.7. **dėl atsiradusių sveikatos sutrikimų** mokiniui esant Progimnazijoje (pamokų tvarkaraštyje nustatytu laikotarpiu), kai yra visuomenės sveikatos priežiūros specialistės, klasės auklėtojo, socialinio pedagogo ar Progimnazijos administracijos leidimas nedalyvauti pamokose. Praleistas pamokas pateisina klasės auklėtojas.

**III SKYRIUS**

**ATSAKINGI ASMENYS IR JŲ FUNKCIJOS**

**8. Mokinys:**

8.1. privalo punktualiai ir reguliariai lankyti Progimnaziją, nevėluoti į pamokas;

8.2. pasijutęs blogai, privalo kreiptis į Progimnazijos visuomenės sveikatos priežiūros specialistą ir / ar klasės auklėtoją;

8.3. iš pamokų gali išeiti dėl svarbių šeimos, asmeninių priežasčių, tik turėdamas raštišką tėvų prašymą arba tėvams informavus klasės auklėtoją laišku elektroniniame dienyne (per tėvų prisijungimą), elektroniniu paštu arba telefonu (skambučiu, trumpąja žinute). Jei Progimnazijoje tą dieną nėra klasės auklėtojo, apie išėjimą iš pamokų privalo informuoti socialinį pedagogą arba direktoriaus pavaduotoją ugdymui.

**9. Mokinio tėvai (globėjai, rūpintojai), veikdami išimtinai geriausiais vaiko interesais:**

9.1. atsakingi, kad vaikas lankytų Progimnaziją;

9.2. laišku elektroniniame dienyne, elektroniniu paštu ar telefonu ne vėliau kaip iki tos dienos pamokų pradžios, kurią mokinys negali atvykti į Progimnaziją ar dalyvauti pamokoje, arba esant objektyvioms priežastims ne vėliau kaip tą pačią dieną iki pamokų pabaigos pranešti klasės auklėtojui apie neatvykimo į mokyklą ar nedalyvavimo pamokoje priežastis;

9.3. po 5 mokymosi dienų, jei dar vaikas serga, pakartotinai informuoti klasės auklėtoją elektroniniame dienyne, elektroniniu paštu ar telefonu, kad dėl vaiko ligos buvo kreiptasi į asmens sveikatos priežiūros įstaigą;

9.4. po ligos atvykęs į Progimnaziją, mokinys nuo fizinio ugdymo pamokų gali būti atleidžiamas mokinio tėvų (globėjų, rūpintojų) ir mokytojo susitarimu 1 savaitę. Ilgesnis atleidimas nuo fizinio ugdymo pamokų (daugiau kaip 1 savaitė) galimas, tik kai tėvai (globėjai, rūpintojai) į Progimnaziją pristato gydytojo išduotą pažymą;

9.5. be svarbios priežasties neplanuoja, kad per pamokas jų vaikas eitų pas gydytojus, tvarkytų kitus reikalus;

9.6. mokiniui paskyrus sanatorinį gydymą, tėvai iš karto apie tai informuoja klasės auklėtoją telefonu (elektroniniu paštu, žinute elektroniniame dienyne); tuo laikotarpiu „n“ raidės elektroniniame dienyne nežymimos.

**10. Dalyko mokytojai:**

10.1. atsakingi už mokomojo dalyko pamokų lankomumo žymėjimą ir apskaitą:

10.1.1. fiksuoja mokinio neatvykimą į Progimnaziją per pirmą pamoką elektroniniame dienyne pažymint „n“ raidę;

10.1.2. fiksuoja mokinio nebuvimą pamokoje iki pamokos pabaigos elektroniniame dienyne pažymint „n“ raidę;

10.1.3. fiksuoja mokinio pavėlavimą į pamoką elektroniniame dienyne pažymint ,,p“, kai mokinys į pamoką vėluoja daugiau kaip 3 minutes;

10.2. organizuodamas Progimnazijoje konkursus, olimpiadas ir kitus renginius, kuriuose mokiniai dalyvauja per pamokas, mokinių sąrašą, suderinus su direktoriaus pavaduotoju ugdymui, skelbia mokytojų skelbimų lentoje ar elektroniniame dienyne;

10.3. nežymi mokiniui praleistos pamokos, jei mokinys per pamokas dalyvauja Progimnazijos organizuojamoje veikloje ir renginiai vyksta Progimnazijoje (pagal direktoriaus įsakymą, mokytojo, klasės auklėtojo įrašą skelbimų lentoje, elektroniniame dienyne);

10.4. nuotolinio mokymosi metu, elektroninio ryšio priemonėmis paskirtu laiku mokiniui be pateisinamos priežasties neprisijungus į vaizdo pamoką, mokytojas elektroniniame dienyne žymi „n“ raidę.

**11. Klasės auklėtojai:**

11.1. atsakingi už bendrą klasės mokinių pamokų lankomumo apskaitą ir mokinių tėvų (globėjų, rūpintojų) informavimą apie jos rezultatus. Jie kasdien stebi ir kontroliuoja klasės mokinių lankomumą. Elektroniniame dienyne tvarko praleistų pamokų apskaitą;

11.2. tą pačią dieną elektroniniame dienyne informuoja mokinio tėvus (globėjus, rūpintojus) apie jų vaiko neatvykimą į Progimnaziją ar nedalyvavimą pamokoje, jei tėvai (globėjai, rūpintojai) apie tai nepraneša;

11.3. tą pačią dieną elektroniniame dienyne informuoja mokinio tėvus (globėjus, rūpintojus) apie jų vaiko išvykimą iš pamokos / (-ų) savavališkai, be pateisinamos priežasties ar nedalyvavimą dalyje pamokos;

11.4. iki kiekvieno mėnesio paskutinės darbo dienos ir (arba) po mokinio ligos pabaigos elektroniniame dienyne pažymi praleistų pamokų pateisinimo priežastis;

11.5. bendradarbiauja su Progimnazijos administracija, klasėje dirbančiais dalykų mokytojais, socialiniu pedagogu, psichologu iškilusioms nelankymo problemoms spręsti;

11.6. mokiniui pažeidus pareigą punktualiai ir reguliariai lankyti mokyklą, be pateisinamos priežasties mokiniui praleidus pamokų ir (ar) kitų privalomų ugdymo proceso užsiėmimų daugiau nei 5 mokymosi dienas arba nesant informacijos ir pagrindžiančių dokumentų dėl kitų priežasčių nelankyti mokyklos (pamokų), klasės auklėtojas įspėja mokinį ir mokinio tėvus (globėjus, rūpintojus) apie galimus Progimnazijos veiksmus, jei mokinys einamųjų mokslo metų metu pakartotinai pažeis šią mokinio pareigą;

11.7. jei mokinys per mokslo metus pakartotinai pažeidžia mokinio pareigą – punktualiai ir reguliariai lankyti mokyklą, be pateisinamos priežasties nepraleisti pamokų ir (ar) kitų privalomų ugdymo proceso užsiėmimų, įvertinus pažeidimų aplinkybes ir apimtis, mokinio Progimnazijos nelankymo klausimas gali būti teikiamas nagrinėti mokyklos Vaiko gerovės komisijoje.

11.8. vykdo Tvarkos 7.1.1., 7.1.2., 7.2.1., 7.2.2., 7.3., 7.4.1., 7.4.2., 7.5., 7.6., 7.7. papunkčiuose numatytas funkcijas.

**12. Socialinis pedagogas:**

12.1. palaiko ryšius su Progimnazijos administracija, klasės auklėtojais, mokinių tėvais (globėjais, rūpintojais) ir kitomis institucijomis, aiškinasi, vertina ir sprendžia nelankančių Progimnazijos mokinių elgesio priežastis, aptaria situaciją su klasės auklėtoju, dalyko mokytoju;

12.2. kiekvieno mėnesio pradžioje peržiūri mokinių lankomumo ataskaitas elektroniniame dienyne, fiksuoja praleistų pamokų skaičių (kiek praleista pamokų iš viso, iš jų – dėl ligos, kitų priežasčių, be pateisinamos priežasties praleistų pamokų skaičių) ir informaciją pateikia Progimnazijos Vaiko gerovės komisijos posėdyje;

12.3. individualiai dirba su socialinių problemų turinčiu mokiniu, jo šeima;

12.4. prireikus rekomenduoja mokinio tėvams (globėjams, rūpintojams) kreiptis į Progimnazijos psichologą arba teikia informaciją apie kitas psichologinę pagalbą teikiančias institucijas;

12.5. teikia siūlymus dėl individualių mokinių lankomumo svarstymo Progimnazijos Vaiko gerovės komisijoje.

**13. Psichologas:**

13.1. klasių auklėtojams, dalykų mokytojams rekomenduoja Progimnazijos lankomumo problemų sprendimo būdus;

13.2. konsultuoja mokinį, kurį jam nukreipia klasės auklėtojas, socialinis pedagogas.

**14. Progimnazijos Vaiko gerovės komisija:**

14.1. renkasi į posėdžius dėl Progimnaziją nelankančių ar linkusių praleidinėti pamokas mokinių svarstymo; nuotolinio mokymosi metu Vaiko gerovės komisijos posėdžiai vyksta nuotoliniu būdu;

14.2. numato priemonių planą darbui su šiais mokiniais;

14.5. išanalizavusi konkretaus mokinio Progimnazijos nelankymo priežastis ir išnaudojusi visas švietimo pagalbos mokiniui galimybes, inicijuoja kreipimąsi į Marijampolės savivaldybės tarpinstitucinio bendradarbiavimo koordinatorių dėl koordinuotai teikiamų švietimo pagalbos, socialinių ir sveikatos priežiūros paslaugų mokiniui ir jo tėvams (globėjams, rūpintojams) skyrimo.

**15. Progimnazijos direktorius:**

15.1. Vaiko gerovės komisijos siūlymu kreipiasi raštu į savivaldybės tarpinstitucinio bendradarbiavimo koordinatorių dėl koordinuotai teikiamų švietimo pagalbos, socialinių ir sveikatos priežiūros paslaugų mokiniui ir jo tėvams (globėjams, rūpintojams) skyrimo, jei mokinys po jo mokyklos nelankymo klausimų nagrinėjimo Progimnazijos Vaiko gerovės komisijoje ir teikiant jos rekomenduotą švietimo pagalbą per mokslo metus nevykdo pareigos – punktualiai ir reguliariai lankyti mokyklą, be pateisinamos priežasties nepraleisti pamokų ir kitų privalomų ugdymo proceso užsiėmimų;

15.2. turėdamas pagrįstos informacijos apie galimus vaiko teisių pažeidimus, vaiko teisių ir geriausių interesų neužtikrinimą bei tai pagrindžiančius faktus ir priemones, kurių buvo imtasi situacijai išsiaiškinti ir spręsti, kreipiasi raštu į Valstybės vaiko teisių apsaugos ir įvaikinimo tarnybos prie Socialinės apsaugos ir darbo ministerijos Vaiko teisių apsaugos skyrių spręsti klausimą dėl galimo vaiko teisių pažeidimo ir galimų pagalbos ir (ar) poveikio (pvz., administracinės atsakomybės taikymo) priemonių taikymo;

15.3. išnaudojęs visas švietimo pagalbos mokiniui teikimo galimybes, kreipiasi į vaiko nuolatinės gyvenamosios vietos savivaldybės vykdomąją instituciją su prašymu dėl vaiko minimalios priežiūros priemonių skyrimo, jei mokinys nelankė mokyklos ir per kalendorinį mėnesį be pateisinamos priežasties praleido daugiau kaip pusę pamokų ar ugdymui skirtų valandų.

**IV SKYRIUS**

**BAIGIAMOSIOS NUOSTATOS**

16. Mokinių Progimnazijos lankomumo užtikrinimo tvarką tvirtina Progimnazijos direktorius, suderinęs su Progimnazijos taryba. Mokinių Progimnazijos lankomumo užtikrinimo tvarka skelbiama viešai Progimnazijos interneto svetainėje.

17. Su mokinių Progimnazijos lankomumo užtikrinimo tvarka supažindinami:

17.1. mokiniai pasirašytinai per klasės auklėtojo valandėlę kiekvienų mokslo metų rugsėjo mėnesį;

17.2. mokinių tėvai (globėjai, rūpintojai) siunčiant informaciją per elektroninį dienyną su nuoroda į Progimnazijos internetinę svetainę. Tvarka primenama per klasių tėvų susirinkimus;

17.3. mokytojai, švietimo pagalbos specialistai, kiti už mokinių lankomumo užtikrinimą Progimnazijoje atsakingi asmenys per dokumentų valdymo sistemą KONTORA;

18. Mokinių, jų tėvų (globėjų, rūpintojų) pateikti pranešimai, informacija dėl mokinių praleistų mokymosi dienų ir (ar) nedalyvavimo pamokose pateisinimo nekaupiami.

19. Tvarka skelbiama Progimnazijos internetinėje svetainėje.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mokinių Progimnazijos lankomumo užtikrinimo tvarkos

1 priedas

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(tėvų (globėjų, rūpintojų) vardas, pavardė)

Marijampolės Rimanto Stankevičiaus

progimnazijos ........... klasės auklėtojui

PRAŠYMAS

DĖL PRALEISTŲ PAMOKŲ PATEISINIMO

20 \_\_ m. \_\_\_\_\_\_\_\_\_\_\_\_\_\_\_\_\_\_\_\_\_\_\_ d.

Prašau pateisinti mano sūnaus / dukters \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_ praleistas pamokas nuo 20\_\_ m. \_\_\_\_\_\_\_\_\_\_\_\_\_\_\_\_\_\_\_ d. iki 20\_\_ m. \_\_\_\_\_\_\_\_\_\_\_\_\_\_\_\_\_\_\_ d.

Praleidimo priežastis: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_.

Į visuomenės sveikatos priežiūros įstaigą buvo kreiptasi 20\_\_ m. \_\_\_\_\_\_\_\_\_\_\_\_\_\_\_d.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(tėvų (globėjų, rūpintojų) vardas, pavardė, parašas)